google/wiki40b huggingface dataset:
Kreikan ilmavoimat

Historia

Kreikan asevoimien ilmavoimat sai alkunsa, kun Kreikan hallitus antoi maan sotilasilmailun perustamisen ranskalaisten asiantuntijoiden tehtäväksi vuonna 1911. Ensimmäinen neljän lentäjän yksikkö aloitti Lárisassa vuonna 1912. Lentokoneita käytettiin pian tämän jälkeen ensimmäisessä ja toisessa Balkanin sodassa 1912–1913.
Ilmavoimien käyttö laajeni ensimmäisessä maailmansodassa 1914–1918 sekä Vähän-Aasian sotaretken aikana 1919–1922, joissa lentokoneita käytettiin ilmataisteluissa, pommituksissa ja tiedustelussa. Lentokoneet hankittiin alkuvaiheessa pääosin Iso-Britanniasta ja Ranskasta. Myös Kreikassa aloitettiin lentokonevalmistus yhteistyönä ulkovaltojen kanssa.
Itsenäisenä puolustushaarana Kreikan ilmavoimat perustettiin maailmansotien välisenä aikana vuonna 1930. Sotilasarvot järjestettiin brittiläisen mallin mukaan. Ilmavoimien akatemia perustettiin vuonna 1931. Toisen maailmansodan alussa 1940 Kreikan ilmavoimat pärjäsi hyvin Italian lukumäärältään ylivoimaisia ilmavoimia vastaan. Vuonna 1941 se kärsi kuitenkin väistämättömän tappion Saksan Luftwaffelle. Kreikan ilmavoimia evakuoitiin brittivallan alla olleeseen Egyptiin, jossa vastarinta organisoitiin uudelleen, ja kreikkalaiset lentolaivueet osallistuivat sotatoimiin osana liittoutuneita. Vuonna 1943 ilmavoimat osallistui erityisesti hyökkäyksiin saksalaisten miehittämälle Kreetalle ja vuonna 1944 Italiaan.
Vuosina 1950–1955 Kreikan ilmavoimat osallistui Korean sotaan. Ensimmäiset suihkukoneet tulivat käyttöön vuonna 1951. Ilmavoimia alettiin uudistaa ja kehittää voimakkaasti Kreikan liityttyä puolustusliitto Natoon vuonna 1952. Huomiota kiinnitettiin muun muassa hajautettuun organisaatiorakenteeseen.
Vuonna 1974 Kreikan ilmavoimat sai käyttöön ensimmäiset nk. toisen sukupolven suihkukoneet, F-4 Phantomit. Kolmannen sukupolven koneisiin siirryttiin vuonna 1988 Mirage 2000 -hävittäjien ja vuonna 1989 F-16 Falcon -hävittäjien myötä. Ne muodostavat edelleen ilmavoimien iskukykyisimmän kärjen. Konekantaa uusittaessa harkinnassa on muun muassa F-35 Lightning II -hävittäjä (vuonna 2019).

Sotilasarvot

Kreikan ilmavoimien sotilasarvot (ja niitä Suomessa vastaavat lähimmät sotilasarvot) ovat:

Kalusto

Kreikan ilmavoimat käyttää seuraavaa kalustoa (vuonna 2019):
Kellyanne Conway

Kellyanne Elizabeth Conway (s. 20. tammikuuta 1967) on yhdysvaltalainen republikaaninen kampanjapäällikkö, strategisti ja mielipidetutkija. Hän toimi Donald Trumpin kampanjapäällikkönä elokuusta 2016 alkaen, ja on ensimmäinen nainen, joka on toiminut Yhdysvaltain presidentinvaaleissa voittavan osapuolen kampanjapäällikkönä.
Tiekunta

Tiekunta (ruots. väglag) perustetaan joko Maanmittauslaitoksen tai kunnan tielautakunnan pitämässä yksityistietoimituksessa. Tiekunta on tuloverolain 5 §:n mukainen yhteisetuus. Tiekunta on määrämuotoinen tapa huolehtia yksityistien tienpitoon liittyvistä asioista. Tiekunnan kokouksessa tehdyt päätökset sitovat kaikkia tieosakkaita, vaikka he eivät olisi osallistuneet kokoukseen. Tiekunnan osakkaita ovat tiehen rasiteoikeuden saaneet kiinteistöt. Tieosakkaaksi voidaan ottaa myös elinkeinon harjoittaja, joka tarvitsee tietä kulkemiseensa.
Tiekunnan perustaminen ei ole pakollista, vaan yksityistietä voidaan hoitaa myös ilman tiekuntaa sopimalla asioista tieosakkaiden kesken. Tienpidosta tehdyt sopimukset sitovat vain sopijaosapuolia ja heidän perillisiään. 
Tiekunnan on pidettävä vuosikokousta vastaava kokous vuosittain ennen kesäkuun loppua ellei muuta sovita. Vuosikokousta vastaava kokous on kuitenkin pidettävä vähintään neljän vuoden välein. Tiekunnan kokouksessa päätetään mm. tienpidon tasosta. Kaikki päätökset ovat enemmistöpäätöksiä.
Tiekunnan käytännön asioita hoitaa toimielin: hoitokunta tai toimitsijamies. Hoitokuntaan valitaan kolme jäsentä ja näille kaksi ei-henkilökohtaista varajäsentä. Toimitsijamiehelle valitaan varamies. Toimielin hoitaa tiekunnan asioita tiekunnan kokouspäätösten mukaisesti.

Tiemaksut

Tiemaksut perustuvat tiestä saatavaan hyötyyn. Tiemaksuja on kolmenlaisia: yksikkömaksu, käyttömaksu ja perusmaksu. Yleisin hyödyn mitta on tien käyttö. Tiekuntaa perustettaessa toimituksessa sille vahvistetaan ensimmäiset tieyksiköt. Myöhemmin tiekunta huolehtii itse yksikköjaon ajantasaistamisesta. Maanmittauslaitoksen suositus "Käsikirja yksityisteiden tienpidon osittelusta" on käytetyin yksiköintiohje.
Tieosakkaalta tai ulkopuoliselta tien käyttäjältä periä tien satunnaisesta käytöstä käyttömaksua. Jos tieosakkaan tienkäyttö muuttuu tilapäisesti esim. rakentamisen vuoksi, voidaan tästä lisäliikenteestä periä käyttömaksua.
Tiekunta voi päättää periä myös perusmaksua, jolla tarkoitetaan jokaiselta osakkaalta perittää tasasuuruista summaa, jolla kuitataan hallintokulut.
Ideaalikaasulaki

Yhtälö

Kaasun olomuoto määräytyy sen paineen, tilavuuden ja lämpötilan mukaan. Yhtälössä käytettävä lämpötila on absoluuttinen lämpötila, jolloin sen yksikkö on kelvin (K).
Sisäoppilaitos

Kuuluisia laitoksia

Kuuluisimpia Yhdistyneen kuningaskunnan yksityiskouluista on vain pojille tarkoitettu Eton College, jossa ovat opiskelleet muun muassa valtion kuninkaallisen perheen pojat. Kuuluisat oppilaat pakottavat sisäoppilaitokset usein ankariin turvallisuusjärjestelyihin.

Laitoksia Suomessa

Suomen sisäoppilaitoksista tunnetuimpia on Anna Tapion koulu. 1800-luvulla kuuluisa oli Viipurissa toiminut Behmin saksalainen koulu. Myös monissa kansanopistoissa asutaan asuntolassa opiskelun ajan.
Palais Boisserée

Palais Boisserée on historiallinen rakennus Saksan Baden-Württembergissä sijaitsevan Heidelbergin vanhassakaupungissa. Se sijaitsee Karlsplatzin pohjoisella laidalla, Hauptstraße-kadulla. Rakennus on rakennettu vuosina 1703–1705. Se toimi alun perin Franz von Sickingenin yksityisasuntona ja toimistona. Rakennuksen nykyinen nimi juontuu vuosilta 1810–1819, jolloin veljekset Sulpiz ja Melchior Boisserée asuivat rakennuksessa.
Vuonna 1826 rakennuksen otti haltuunsa Badenin hallitus, ja barokkia edustanut palatsi suunniteltiin uudelleen klassiseen tyyliin. Vuodesta 1975 lähtien sen on omistanut Baden-Württembergin osavaltio. Sinne on nykyisin sijoitettu Heidelbergin yliopiston saksankielisen kirjallisuuden laitos.
Urpo Wainio

Urpo Olavi Wainio (7. huhtikuuta 1910 Helsinki – 16. kesäkuuta 1975) oli suomalainen taidemaalari.
Wainio opiskeli Suomen Taideyhdistyksen piirustuskoulussa 1934-1937 ja Pariisissa 1949 opettajanaan André Lhote. Hän erikoistui lasimaalauksiin ja teki niitä esimerkiksi Pielaveden (1956) ja Kokkolan kirkkoihin (1960) sekä Otanmäen seurakuntasaliin (1960). Hän teki silti myös öljymaalauksen Kristus vierailee kolarilaisessa kodissa (1965) alttaritauluksi Kolarin kirkkoon.
Wainio opetti Taideteollisessa oppilaitoksessa vuodesta 1952.
Louis Delétraz

Louis Delétraz (s. 22. huhtikuuta 1997 Geneve) on sveitsiläinen moottoriurheilija. Hänen isänsä on entinen Formula 1- ja Le Mans -kuljettaja Jean-Denis Délétraz.

Ura

Delétraz aloitti uransa Karting-sarjoista vuonna 2008. Vuonna 2009 hän voitti Vega Trofeo - Super Mini -luokan mestaruuden. Vuonna 2010 Delétraz sijoittui kolmanneksi Sveitsin KF3 -luokassa. Vuonna 2012 Delétraz aloitti kilpauransa Formula BMW Talent Cup -sarjassa sijoittuen sarjan neljänneksi. Vuonna 2013 Delétraz kilpaili Formula Renault NEC -sarjassa saavuttaen 77 pistettä sijoittuen sarjan 19:ksi. Vuonna 2014 hän jatkoi sarjassa saavuttaen yhden voiton, yhden paalupaikan ja viisi palkintosijaa sijoittuen sarjan toiseksi. Samana vuonna hän ajoi Eurocup Formula Renault -sarjassa vierailevana kuljettajana. 
Vuonna 2015 Delétraz kilpaili täyden kauden Eurocup -sarjassa saavuttaen kolme voittoa, viisi paaluipaikkaa ja viisi palkintosijaa sijoittuen loppupisteissä toiseksi. Samana vuonna voitti Formula Renault NEC -sarjan mestaruuden. Hän ajoi samana vuonna myös kaksi kilpailua Formula Renault 3.5 -sarjassa saavuttamatta pisteitä. Vuonna 2016 Delétraz ajoi täyden kauden uudelleennimetyssä Formula 3.5 V8 -sarjassa saavuttaen kaksi voittoa, kolme paalupaikkaa ja yhdeksän palkintosijaa sijoittuen sarjan loppupisteissä toiseksi. Samana vuonna hän depytoi GP2-sarjassa ajaen kaksi kilpailua Carlin -tallissa.
Vuonna 2017 Delétraz ajoi Formula 2-sarjassa Racing Engineering ja Rapax-talleissa.
Tampereen Ilveksen SM-sarjakausi 1954–1955

Runkosarja

Suomen sarjan Lounaislohkossa pelattiin kuuden joukkueen kaksinkertainen sarja. Ilveksellä oli lohkossa seuranaan Helsingin Ponnistus, Hyvinkään Palloseura, Hämeenlinnan Tiikerit, Valkeakosken Jääpeikot sekä SM-sarjastakin tuttu Kiffen. Ilves hallitsi lohkoaan koko kauden ja koki ainoan pistemenetyksensä toiseksi viimeisessä ottelussaan, jossa Jääpeikot venyi 5–5-tasapeliin. Ilveksen runkosarjan kotiotteluita seurasi keskimäärin 361 katsojaa.

SM-karsinta

Karsinassa SM-sarjapaikasta seuraavalle kaudelle Ilves kukisti Suomen sarjan muut kärkijoukkueet Åbo IFK:n, Oulun Kärpät ja Töölön Vesan. Näistä Tampereella pelattiin vain Vesa-ottelu, jossa yleisöä oli 400 henkeä.

Suomen Cup

Vuonna 1955 pelattiin ensi kertaa jääkiekon Suomen Cup. Ilves selvitti tiensä neljän kierroksen turnauksessa aina finaaliin asti, jossa kuitenkin hävisi Turun Palloseuralle.

Piirimestaruus

Kauden päätteeksi pelattiin vielä ottelu Hämeen piirimestaruudesta Ilveksen ja TBK:n välillä. Ilves voitti ottelun 5–1, joskin tuomarit keskeyttivät ottelun jo kahdeksan minuuttia ennen täyttä aikaa TBK:n pelaajien hermostuttua saamiinsa rangaistuksiin.

A-nuoret

Vuonna 1955 Ilveksen A-nuoret ottivat neljännen perättäisen mitalinsa sijoittuessaan hopealle.
Isyysraha

Isyysraha on Suomessa isyysvapaan ajalta maksettava etuus, jota maksaa Kela. Isyysrahaa maksetaan 1-18 arkipäivää. Arkipäiviä ovat päivät maananaista lauantaihin pois lukien pyhäpäivät.
Isyysrahan saaminen edellyttää, että isä ei isyysvapaan aikana työskentele tai opiskele päätoimisesti. Lisäksi isän pitää olla asunut 180 päivää Suomessa juuri ennen lapsen laskettua syntymäaikaa. Saadaksesi isyysrahaa, isän tulee asua lapsen äidin kanssa yhteisessä taloudessa.
Myös adoptioisällä sekä rekisteröidyn parisuhteen osapuolella, joka adoptoi puolisonsa lapsen tai ottolapsen, on sukupuolestaan riippumatta oikeus isyysrahaan. Naiselle maksettavaa isyysrahaa kutsutaan isyysrahaa vastaavaksi etuudeksi.
Isyysrahan määrä lasketaan yleensä verotuksessa vahvistetun työtulon mukaan. Se voidaan maksaa myös sitä edeltäneen etuuden kuten opintotuen mukaan. Jos tulot ovat kasvaneet huomattavasti (vähintään 20 %), voidaan päivärahan perusteena käyttää isyysrahaa edeltäneitä 6 kuukauden tuloja, jotka kerrtotaan kahdella vuosituloksi. Isyysraha maksetaan aina vähintään minimimääräisenä.
Isyysrahan voi hakea verkkopankkitunnuksilla Kelan sivuilta.
Taikinajärvi (Padasjoki)

Maantietoa

Järven pinta-ala on 2,8 hehtaaria ja se on 300 metriä pitkä ja 150 metriä leveä. Järvellä ei ole kartan mukaan saaria. Sen rantaviivan pituus on 800 metriä.

Vesistösuhteet

Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Kukkian reitin valuma-alueella (35.78), jonka Heinäjoen valuma-alueeseen (35.786) se kuuluu. Järven vedenpinnan korkeus on 143,4 metriä mpy.
Shrek kolmas

Juoni

Kun Shrek meni naimisiin Fionan kanssa, viimeinen asia mitä hän halusi, oli tulla kuninkaaksi. Hän kuitenkin löytää itsensä juuri siitä tilanteesta kun appiukko yllättäen kuolee. Ellei Shrek yhdessä uskollisten ystäviensä Aasin ja Saapasjalkakissan kanssa löydä sopivaa kuningasta Kaukaiselle maalle, saattaa tämä vihreä jätti periä valtikan. Lupaavin kandidaatti kruununperijäksi on Fionan serkku Arthur, joka on alisuorittava keskiaikainen lukiolaislintsari. Arthur on Worstershiren "lukiossa" ja sinne Shrek, Aasi ja Saapasjalkakissa tulevatkin. Arthurin käännyttäminen onkin sitten suurempi haaste kuin Shrek toivoi.
Summeri

Summerin historiaa

Summeria on esitetty kesäisin vuodesta 1999. Vuonna 2007 Summerin loputtua elokuussa esitettiin Summeri Plus -ohjelmaa, jossa kurkistettiin Summerin kulissien taakse. Talvisin TV2:ssa lähetettiin Summerin sisarohjelmaa Wintteriä. Vuoden 2008 lopussa Wintteri muutettiin Summerin talvijaksoiksi. Vuodesta 2010 keväällä Summeria lähetettiin 2011 loppuvuoteen sunnuntaisin, lukuun ottamatta kesää, jolloin ohjelmaa lähetettiin arkiaamuisin. Vuonna 2012 Summeri palasi takaisin kesäohjelmaksi ja ohjelma uudistui täysin. Ohjelmaa esitettiin ensin Yle TV1:llä ja kesästä 2004 alkaen Yle TV2:lla. Aikaisempina vuosina Summerissa oli myös oma housebändi Trio Mäihä, joka muutti nimeään vuonna 2008 Mäihä Show’ksi. Kesällä 2009 housebändi vaihtui house-dj:ksi, jona toimi DJ Repe Sorsa. Vuodesta 2018 lähtien Summeri uudistui jättäen suorat lähetykset taakseen, keskittyen täysillä Youtubeen ja Areenaan tehtäviin sisältöihin. Summeri haluaa olla siellä, missä nuoretkin! Summeri on alati uudistuva nuorten media, joka kulkee mukana niihin välineisiin, joissa nuoretkin ovat. Vuonna 2018 pääpainona ovat Youtube ja Instagram.

Summeri-kiertue

Vuosina 2008–2011 Summeri järjesti kesäisin kiertueen, joka kiersi Suomen maauimaloita sekä uimarantoja. Haastateltavina oli usein vierailtavalta paikkakunnalta kotoisin olevia artisteja sekä nuoria. Kiertueilla kuvatuista videopätkistä on tehty koosteet, jotka myöhemmin näytettiin lähetyksissä.
Vuoden 2018 kesä kiertää jälleen Suomea SKETSIRUNDI-kokonaisuudellaan. Rundilla kuvataan sketsejä viitenä kesäviikkona, kuudella eri paikkakunnalla: Vaasa, Kittilä, Imatra, Virrat, Pori, Naantali.

Summerin edeltäjäohjelmat

Yleisradio esitti nuorille suunnattuja kesäohjelmia jo ennen Summeria. Kesinä 1995 ja 1996 lähetettiin Oulusta ohjelmaa nimeltä KesäQ. Ohjelmaan kuului muun muassa ruudukkopeli, johon yksi katsojista pääsi osallistumaan puhelimella. Muu ohjelmisto saattoi käsittää esimerkiksi lemmikin omistajan haastattelun ja ajan hittimusiikkivideoita, esimerkiksi XL5:n "Muistan". Sarjan ikimuistoisin hahmo oli "riehuva reportteri" Kärkkäri, jota esitti Jari Vesa.
Vuosina 1997 ja 1998 kesäohjelma tuotettiin yhdessä FST:n kanssa, minkä vuoksi toinen juontaja puhui suomea ja toinen ruotsia. Molemmat käyttivät kuitenkin välillä myös toista kotimaista kieltä. Ensimmäisenä vuotena ohjelma kantoi nimeä OH KesäSommar. Nimessä oleva OH tuli ohjelmassa usein nähtyjen suomalaisten lentokoneiden kyljessä olevasta tunnuksesta. Toisena kesänä ohjelman nimi muuttui H2O KesäSommariksi lentokoneteeman jäätyä pois. Ohjelmaan kuului puhelinkilpailu, jossa palkintona oli cd-levyjä ja -singlejä juontajien heittämän ison nopan osoittavan lukumäärän verran. Ohjelmien suomenkielisenä juontajana toimi Silvia Modig.
Hietikkonata

Hietikkonata Suomessa

Suomessa hietikkonata on hyvin harvinainen vain ihan lounaassa kasvava heinä. Sen esiintymiä on löydetty Varsinais-Suomesta ja Hankoniemeltä. Lajin kasvupaikkoja Suomessa ovat merenrantojen hietikot ja dyynit. Hietikkonata on luokiteltu silmälläpidettäväksi lajiksi.
Marcelo Zalayeta

Marcelo Zalayeta (s. 5. joulukuuta 1978 Montevideo, Uruguay) on uruguaylainen jalkapalloilija, joka pelaa Serie A -seura Bolognassa. Uruguayn maajoukkueessa hän on pelannut lähes 50 maaottelua. Zalayetan pelipaikkana on hyökkääjä.
Zalayeta siirtyi italialaisseura Juventukseen marraskuussa 1997, jota ennen hän ehti pelata kotimaansa liigassa Danubion ja Peñarolin joukkueissa ja voittaa Uruguayn-mestaruuden. Zalayeta lainattiin Juventuksesta pois vuoden 1998 lokakuussa toiseen italialaisseuraan Empoliin. Seuraavat kaksi kautta Zalayeta pelasi Espanjassa Sevillan joukkueessa. Espanjasta palattuaan Zalayeta pelasi yhden kauden ajan Juventuksessa ja sitten hänet laitettiin takaisin lainalle, tällä kertaa Perugian joukkueeseen. Tämä oli Zalayetan viimeinen lainapesti Juventuksesta. Kesällä 2007 hän siirtyi Napolin omistukseen. Kaudeksi 2009–2010 hän siirtyi lainasopimuksella Bolognaan.
Neptunuksen luola

Neptunuksen luola (Grotta di Nettuno) on Italiaan kuuluvalla Sardinian saarella. Se sijaitsee lähellä Algheron kaupunkia olevalla Capo Caccian niemellä. Luola löydettiin 1700-luvulla, ja sille annettiin nimi roomalaisten meren jumalan Neptunuksen mukaan.
Luola on suosittu matkailukohde. Sinne pääsee laskeutumaan 656 askelmaisia portaita (Escala del Cabirol) pitkin, jotka on tehty Capo Caccian ulkoseinämään. Portaat alkavat ylhäällä olevan majakan läheltä ja ulottuva alhaalla merenpinnan tasoon. Luolaan pääsee myös laivalla Algheron kaupungista.
Saint-Lazaren metroasema

Saint-Lazare on Pariisin metron asema. Sitä käyttävät linjat 3, 12, 13 ja 14. Linja sijaitsee Pariisin 8. ja 9. arrondissementin rajalla. Linjalta on vaihtomahdollisuus RER-kaupunkijunaan. Linja otettiin käyttöön 19. lokakuuta 1904 linjalla 3, 5. marraskuuta 1910 linjalla kaksitoista, 26. helmikuuta 1911 linjalla 13 ja 16. joulukuuta 2003 linjalla 14.
Winslow House

William Herman Winslow Residence on arkkitehti Frank Lloyd Wrightin suunnittelema asuintalo River Forestissa, Yhdysvaltojen Illinoisissa. Talo rakennettiin vuonna 1893. Se oli Wrightin ensimmäinen merkittävä itsenäinen suunnittelutyö ja ensimmäinen yritys uudistaa perinteistä asuintaloa.
Luzoninparatiisipeippo

Tuntomerkit

Luzoninparatiisipeippo on 12-13 cm pitkä. Sen höyhenpeite on väriltään pääosin vihreä, mutta pitkä ja suippo pyrstö on punainen, silmät tummanruskeat, jalat vaaleanpunaiset ja nokka musta.
Naaraalla on hieman lyhyempi pyrstö kuin koiraalla.

Äänet

Luzoninparatiisipeipon laulua kuullaan harvoin. Kutsuääni on korkea "tsit".

Esiintyminen

Luzoninparatiisipeippoa tavataan lähinnä Filippiinien pohjoisosissa. Se elää metsissä, erityisesti metsissä, joissa on bambuja.

Ravinto

Luzoninparatiisipeippo syö ravinnokseen siemeniä, erityisesti bambunsiemeniä.

Lisääntyminen

Luzoninparatiisipeipon lisääntymisaika on maalis-huhtikuussa.
Räshid Nasretdin

Räshid "Nasa" Nasretdin (14. heinäkuuta 1920 Aktukin kylä, Nižni Novgorodin alue, Neuvosto-Venäjä – 28. elokuuta 2010 Helsinki) oli suomentataareihin kuulunut valokuvaaja.
Nasretdin tuli Suomeen kaksivuotiaana ja asui lapsuutensa Lappeenrannassa, josta hän muutti 1939 Helsinkiin. Hän opiskeli Teknillisessä koulussa talonrakennuslinjalla mutta siirtyi valokuvauksen pariin opiskelutoverinsa kautta, jonka perhe omisti Koulukuvaus Oy:n. Sittemmin Nasretdinin ateljee sijaitsi Kasarmikatu 34:n sisäpihalla Helsingin Kaartinkaupungissa.
Nasretdin kuvasi Helsingin olympialaisissa 1952 Paavo Nurmen juoksemassa olympiasoihtu kädessään sytyttämään olympiatulen. Satoja kertoja julkaistu kuva ei Tekijänoikeusneuvoston päätöksen mukaan ole teos. Nasretdin ja hänen vaimonsa hoitivat yli neljäkymmentä vuotta perheen valokuvausliikettä Nasakuvaa. Nasretdille myönnettiin useita huomionosoituksia ja taiteilijaeläke 1987.
Nasretdin oli naimisissa Häbiban Nasretdinin kanssa. Perheeseen kuului tytär ja pojat Samil sekä Seyyar, jotka molemmat jatkoivat isänsä työtä. Samil omistaa tällä hetkellä isänsä Nasakuva Oy:n.
Kissanraapimatauti

Kissanraapimatauti (ICD-10 A28.1) on Bartonella-bakteerin aiheuttama, kissan välittämä tarttuva tauti. Yleensä sen saa lapsi kissan raapaisusta tai puremasta. Tauti on Suomessa harvinainen.

Oireet

Oireet ilmenevät 1–2 viikon kuluttua tartunnasta. Iholle nousee paukama. Tyypillisiä ovat imusolmukkeiden turpoaminen, yleisoireet kuten kuume, päänsärky, kylmät väreet ja pahoinvointi.

Ennuste ja hoito

Ennuste on hyvä. Hoitona annetaan oireen mukaista hoitoa, myös antibiootteja voidaan käyttää.
Pentti Hiidenheimo

Bengt Henrik (Pentti Heikki) Hiidenheimo, vuoteen 1906 Törnström (29. tammikuuta 1875 Vihti – 16. helmikuuta 1918 Nummi) oli uusimaalainen maanviljelijä ja suomalaisen puolueen kansanedustaja. Punaiset surmasivat Hiidenheimon Suomen sisällissodan aikana helmikuussa 1918. 
Hiidenheimon vanhemmat olivat maanviljelijä, taloustirehtööri Sven Israel Törnström ja Karolina Kristina Tolpo, valtiopäivämies Gabriel Tolpon tytär. Hänen veljensä oli maanviljelijä ja kansanedustaja Artturi Hiidenheimo. Hän kävi kansakoulun ja suoritti vuosina 1893–1895 Harjun maanviljelyskoulun kaksitalvisen kurssin. Hiidenheimo viljeli Nummelta 1898 ostamaansa Jakovan tilaa vuodesta 1899 alkaen. Hiidenheimo oli suomalaisen puolueen kansanedustajana vuosina 1914–1917 edustaen Uudenmaan läänin vaalipiiriä. Pellervo-Seuran johtokunnan jäsen Hiidenheimo oli kymmenen vuotta ja vaikutti myös Nummen osuusmeijerin perustamiseen ja osuuskaupan kehittämiseen. Hän toimi Metsänhoitoyhdistys Tapion johtokunnassa oli perustamassa Maanviljelijäin Keskinäistä Metsäpalovakuutusyhdistystä.
Hiidenheimo oli naimisissa vuodesta 1899 Ida Maria Malmgrenin kanssa. Heillä oli yhdeksän tytärtä ja kuusi poikaa.
12-kielinen kitara

12-kielinen kitara on 6-kielisestä kitarasta kehittynyt soitin, jossa on 6 kieliparia. Soittimen alkuperä on hieman epäselvä. Ensimmäisen teorian mukaan soittimen kehittivät Yhdysvalloissa asuvat italialaiset soitinrakentajat, ja toisen mukaan soitin on kulkeutunut Meksikon kautta Yhdysvaltoihin. Molempien maiden musiikissa on pitkät parikielisten instrumenttien perinteet (vrt. mandoliini)

Rakenne

Perusviritys on eE-aA-dD-gG-HH-EE, eli edestäpäin katsottuna kieliparin vasemmanpuoleiset tenorikielet viritetään oktaavia ylemmäs ja bassokielet unisonoon.
12-kielisiä valmistetaan sekä akustisina, että sähköisinä. Ulkoiselta rakenteeltaan 12-kielinen poikkeaa 6-kielisestä lavan ja tallan osalta. Tukirimoituksen ja kaulan osalta rakenteita joudutaan vahvistamaan johtuen parikielten suuremmasta vedosta. Monet soittajat kompensoivat matalammilla virityksillä kitaran kaulaan, ja akustisessa kitaran kanteen, kohdistuvaa rasitusta.

Käyttö

Pohjoisamerikkalaista folkmusiikkia lukuun ottamatta 12-kielinen kitara ei yleensä esiinny missään tyylilajissa ensisijaisena soittimena. Kuitenkin monet valtavirrankin yhtyeet ovat käyttäneet levyillään 12-kielisen helisevää ominaisääntä hyväkseen (esim. Eagles, Led Zeppelin, Mikko Alatalo)
Hauyniitti

Hauyniitti on foideihin kuuluva silikaattimineraali. Sen kemiallinen kaava on (Na,Ca)₄-8Al₆Si₆(O,S)₂₄(SO₄,Cl)₁-2. Hauyniitti kiteytyy isometrisesti muodostaen läpikuultavia, lasimaisia kaksoskiteitä, joiden väri vaihtelee suuresti (sininen, valkoinen, harmaa, keltainen, vihreä, vaaleanpunainen). Sen kovuus on 5–6 ja ominaispaino 2,4–2,5.
Hauyniittia löydettiin ensi kerran Vesuviukselta kerätyistä näytteistä vuonna 1807. Se nimettiin ranskalaisen kristallograafikon Rene Just Hauyn (1743–1822) mukaan. Sitä esiintyy vähän piitä sisältävissä magmakivissä.